ORDE do 3 de febreiro de 2010 sobre a aprobación definitiva da modificación puntual das normas subsidiarias do Concello de Ordes (A Coruña) relativa á ampliación da casa do concello.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 17/02/2010

O Concello de Ordes remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1. O Concello de Ordes dispón na actualidade de Normas subsidiarias de planeamento municipal aprobadas definitivamente polo Concello o 28-11-1996, ao abeiro da lexislación anterior á Lei 1/1997, do solo de Galicia.
2. A Dirección Xeral de Desenvolvemento Sostible declarou en data 20-8-2008 a innecesariedade de someter este expediente a avaliación ambiental estratéxica.
3. O director xeral de Ordenación do Territorio e Urbanismo emitiu o 17-12-2008 con informe previo á aprobación inicial da modificación, ao abeiro do artigo 85.1º da LOUG.
4. O Pleno do concello aprobou inicialmente a proposta en sesión do 3-2-2009. Sometida a información pública nos termos sinalados no artigo 85.2º da LOUG, foron presentadas oito alegacións, segundo o certificado incluído para o efecto no expediente.
5. Os servizos municipais técnicos e xurídicos emitiron informes ao abeiro do artigo 85.4º LOUG.
6. O Pleno do concello aprobou provisionalmente a modificación en sesión do 13-5-2009.
7. A Comisión Superior de Urbanismo, en sesión que tivo lugar con data do 15-12-2009, emitiu informe favorable sobre o expediente.
II. Consideracións e fundamentación.
II.1. Nesta mesma data a Secretaría Xeral de Ordenación do Territorio e Urbanismo elevou un informe-proposta de resolución, do teor literal seguinte:
1. Obxecto e descrición do proxecto.
A modificación ten por obxecto cualificar como sistema xeral de equipamento técnico-administrativo e de servizos o solo onde se sitúa a casa do concello e unha superficie contigua de 563 m2, actualmente cualificados respectivamente como equipamento socio-cultural e sistema xeral VA-áreas libres.
Para compensar a diminución de solo destinado a áreas libres resultante, inclúese no sistema xeral de espazos libres e zonas verdes coa cualificación de VF paseo fluvial unha parcela de 563 m2 localizada ao norte do Campo da Feira, actualmente cualificada como outros equipamentos (OE).
E modifícase o título V da Normativa sobre condicións de edificación dos equipamentos e dotacións, incluíndo unha regulación específica para a ampliación da casa do concello.
2. Razóns de interese público.
A modificación vén motivada pola necesidade de adecuar a regulación do equipamento da casa do concello á realidade existente, así como de propiciar a súa ampliación.
Tales razóns encaixan dentro das razóns de interese público a que fai referencia o artigo 94.1º da LOUG.
3. Afección a zonas verdes.
A modificación proposta afecta zonas verdes e espazos libres nos termos sinalados ao describir o obxecto do proxecto.
A ordenación proposta non altera a superficie global destinada polas NSP ao sistema xeral de espazos libres e zonas verdes e ao sistema de equipamentos, tal como ditaminou a Comisión Superior de Urbanismo co seu informe favorable con data do 15-12-2009.
II.2. A competencia para resolver sobre a aprobación definitiva das modificacións de planeamento xeral correspóndelle ao Conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 de Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-Outorgar a aprobación definitiva á modificación puntual das normas subsidiarias de planeamento do concello de Ordes (A Coruña), relativa á ampliación da casa do concello.
Segundo.-Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de febreiro do 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas